En 1914, en prencipiar a Primera Guerra Mundial, Estatos Unitos yera una d'as prencipals potencias economicas d'o mundo, y a suya dentrata en a guerra con os Aliatos, en 1917, estió decisiva ta rematar ixe conflicto en prechudicio d'as Potencias Centrals. Manimenos, o país se replegó en o suyo interior, sin participar en os intentos de paz dimpués d'o Tractato de Versailles, dica la suya intervención en a Segunda Guerra Mundial dende 1941 tamién con os Aliatos, quan o país prenió consciencia d'estar una gran potencia no nomás economica sino tamién politica y melitar. Asinas o suyo papel estió fundamental en a construcción d'as Nacions Unitas, como alazet d'o sistema politico internacional d'a post-guerra, y en o establimiento d'a OTAN como palanca melitar ta la Guerra Frida contra la Unión Sovietica en os anyos 1960-1990, que ramató con a disolución d'a Unión Sovietica en 1991 y con a presencia d'Estatos Unitos como a gran potencia melitar de prencipios d'o sieglo XXI.